PATVIRTINTA

Karmėlavos Balio Buračo

gimnazijos direktoriaus

2018 m. rugpjūčio 31 d..

įsakymu Nr. V- 286-1.3

**KARMĖLAVOS BALIO BURAČO GIMNAZIJOS ILGALAIKIŲ PLANŲ IR PASIRENKAMŲJŲ DALYKŲ PROGRAMŲ**

**RENGIMO TVARKOS APRAŠAS**

1. Dalyko ilgalaikis planas – pagal Bendrąsias programas parengtas dalyko turinio išdėstymas klasei, remiantis dalyko programai skirtų pamokų skaičiumi. Dalyko ilgalaikis planas rengiamas vieneriems mokslo metams;
2. Pasirenkamojo dalyko programa – gimnazijos siūlomo ir mokinio laisvai pasirenkamo mokomojo Bendruosiuose ugdymo planuose neįrašyto dalyko formalizuota programa, numatanti dalyko ugdymo tikslus, turinį, ugdymo metodus ir mokinių pasiekimus. Prie pasirenkamojo dalyko programos pridedamas šio dalyko ilgalaikis planas;
3. Programa specialiųjų poreikių mokiniams – pagal Bendrąsias programas parengtas dalyko turinio išdėstymas, atsižvelgiant į konkretaus mokinio specialiuosius poreikius. Programa specialiųjų poreikių mokiniams rengiama vieneriems mokslo metams;
4. Ilgalaikiai planai ir pasirenkamųjų dalykų programos turi derėti su:
	1. klasės ir mokinio pasirengimo lygiu, psichofizinėmis galiomis,
	2. gimnazijos intelektualine, materialine ir technologine baze,
	3. gimnazijos tikslais ir uždaviniais,
	4. pasirinktais vadovėliais, mokymo priemonėmis;
5. Ilgalaikių planų įrašai ir įrašai dienyne turi sutapti;
6. Ilgalaikiuose planuose turi būti nurodytas pamokų rezervas. Tai priklauso nuo dalyko (3 pamokų rezervas turintiems 1 – 2 savaitines pamokas; 6 – 8 pamokų rezervas turintiems 3 – 6 savaitines pamokas). Rezervinės pamokos planuojamos mokslo metams, jų skaičius nurodomas ilgalaikių planų pabaigoje;
7. Visuose ilgalaikiuose planuose turi būti vieta pastaboms. Pastabose mokytojai turi fiksuoti ilgalaikio plano pakitimus, nurodyti jų priežastis;
8. Ilgalaikio plano (grafų) struktūrą ir plano turinio išdėstymą tvirtina metodinė grupė;
9. Ilgalaikių planų pradžioje turi būti nurodyta:

9.1. Tikslai (suderinti su Bendrosiomis programomis ir gimnazijos tikslais). Tai aiškūs glausti teiginiai, ko mokytojas tikisi pasiekti. Šiais teiginiais išreiškiami gana platūs apibendrinti ketinimai;

9.2. Esminiai gebėjimai ir mokinių pasiekimai (standartai, kurių sieksime);

9.3. Integraciniai ryšiai;

9.4. Mokymo(si) metodai;

9.5. Mokymo turinio individualizavimas ir diferencijavimas;

9.6. Vertinimas, vertinimo būdai, atsiskaitymo formos;

9.7. Naudojamos mokymo(si) priemonės (literatūra, kompiuterinės programos, garso, vaizdo medžiaga, kita);

10. Programos specialiųjų poreikių mokiniams derinamos su Vaiko gerovės komisija, dalykų ilgalaikiai planai ir pasirenkamųjų dalykų programos aprobuojami metodinėse grupėse.

Parengė direktorės pavaduotojos ugdymui A.M. Elijošienė ir J. Stripeikienė